《灵松歌》
唐代·齐己

灵松灵松，是何根株。盘擗枝干，与群木殊。

世眼争知苍翠容，薜萝遮体深朦胧。先秋瑟瑟生谷风，

青阴倒卓寒潭中。八月天威行肃杀，万木凋零向霜雪。

唯有此松高下枝，一枝枝在无摧折。痴冻顽冰如铁坚，

重重锁到槎牙颠。老鳞枯节相把捉，踉跄立在青崖前。

有时深洞兴雷雹，飞电绕身光闪烁。乍似苍龙惊起时，

攫雾穿云欲腾跃。夜深山月照高枝，疏影细落莓苔矶。

千年朽枿魍魉出，一株寒韵锵琉璃。安得良工妙图雘，

写将偃蹇悬烟阁。飞瀑声中战岁寒，红霞影里擎萧索。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。